蔣公檜呈淮南運使金部此檜係魯侍郎漕淮日手植
作者：郭祥正
朝代：宋

paragraphs: 淮南庭中有蒼檜，仰視團團翠爲蓋。
直榦每容鸞鳳棲，盤根深壓鯨鼇背。
北風夜作兵陣聲，恐取蛟龍斬天外。
呼童出屋爲我窺，摩颭清陰月光碎。
問誰植之前蔣公，得地倐經三十載。
不同種杏上青天，正似甘棠有遺愛。
使華今復見公孫，太平事業鍾一門。
祖廟冠蓋漸塵土，却嗟此檜春長存。
孤高豈忘栽培力，秀發兼承造化恩。
已看枝葉飽霜露，終作棟柱扶乾坤。
新詩編聯盡珠玉，光大先烈聽篪塤。
更憶丹青妙畫手，進入明堂逢至尊。